《冬至日书怀》
宋代·赵处澹

岁月不可挽，迅如双转毂。
人生能几何，苦不自知足。
西风吹繁霜，冻雁鸣相逐。
老干枯无条，积叶掩深谷。
冉冉四序迁，忽见一阳复。
今年才四十，玄鬓忽已秃。
久作林下想，雅致在幽独。
三迳几株松，一窗数竿竹。
任懒鉏荒园，更种渊明菊。
逍遥以终年，澹然忘所欲。

作者简介：赵处澹，号南村，温州（今属浙江）人。曾官知录（《东瓯诗存》卷七）。今录诗二十六首。